廟子灣辭
作者：梅堯臣
朝代：宋

paragraphs: 我之東來兮過彼雍丘，舟師奏功兮濁水湍流。
歷長灣兮勢曲鉤，傾高斗折兮若奔虬。
潛伏怪物兮深幽幽，發作暴漲兮爲潮頭。
土人立祠兮在彼沙洲，老木蒼蒼兮蟬噪啾啾。
輸卒引繂兮蓬首裸體劇縲囚，赤日上煎兮膠津蹙氣塞咽喉。
胸盪肩挨同軛牛，足進復退不得休。
竟持紙幣挂廟陬，微風飄揚如喜收。
我今語神神聽不，何不歸海事陽侯。
穹魚大龜非爾儔，奚必區區此汴溝。
驚愚駭俗得肴羞，去就當决何遲留。